
Jeg har bodd i
Storbritannia noen år, og var like forbauset som de fleste andre da
britene stemte for å melde seg ut av EU sommeren 2016. Det var et
politisk jordskjelv som rykket fundamentet bort under føttene på
statsminister David Cameron, som måtte plukke opp sin hatt og
gå.

Inn fra venstre
kom Theresa May. Hun er egentlig for EU-medlemskap, men dannet
regjering for å brexite. Utover høsten ble det klart at det
konservative regjeringspartiet egentlig ikke hadde bestemt seg for
hva slags Brexit man ville ha.

Det samme var
tilfelle med Arbeiderpartiet. Sjefen, Jeremy Corbyn er for Brexit,
mens de fleste av medlemmene er mot.

Jeg ble
interessert da støyen hadde nådd et visst nivå. Brexit rullet
nedoverbakke som en løpsk dampveivals. Førsteministeren hadde på et
vis handa på rattet, men rattet var ikke festet til noe.

Dette er en
samling notater som begynner den 10. oktober. Da hadde den såkalte
«Marmitgate» kommet til overflata (Marmite er et pålegg laget av
gjærekstrakt, et biprodukt etter ølbrygging, og er forbudt i flere
land.) I alle fall hadde prisen gått opp, og produsenten skyldte på
pundet, som mistet mye av sin verdi på grunn av
folkeavstemmingen.

Dette var
første gang britene merket virkningen av beslutningen, toogethalvt
år før den formelle skilsmissen.

Brexit er blitt
en kraft i seg selv som er umulig å stanse. Så jeg må innrømme at
jeg synes litt synd på førsteministeren som ville det så godt, men
som verken har de personlige eller politiske egenskaper som er
nødvendig.

«Ingen» hadde
vel trodd at skilsmissen skulle bli så komplisert, og så dyr.
Stadig flere aspekter av integreringen har kommet til overflata. Av
den grunn tror jeg at våre egne både EØS-tilhengere og -motstandere
kan ha utbytte av å lese mine notater.

16. oktober:
Det største som hittil har skjedd i Storbritannia etter
Brexit-avstemmingen, er at pundet har stupt i verdi. Litt
forskjellig i forhold til hvilke valutaer det er målt mot, har
pundet mistet opp mot 20 prosent av sin verdi. Det fører til økte
importpriser, og det vil ikke britene akseptere, jfr "Marmitgate".
Det ble skandale da prisene på produktet, som er laget av lokale
råvarer, ble satt opp, og varehusene skyldte på et svakere
pund.

Jeg må
innrømme at det er i avisenes kommentarfelter de fleste gir uttrykk
for sin mening; tradisjonelt snakker britene seg imellom om været.
Men ut fra dem, er det klart at folket krever sentralbanksjefens
avgang, siden han ikke har klart å gjøre noe med
valutasituasjonen.

Dette er
interessant, fordi det utfordrer den nyliberalistiske oppfatningen
om "sentralbankens uavhengighet". Det siste betyr at nasjonalbanken
drives på pengefolkenes premisser (inflasjon er et onde), og at
politikerne er avskåret fra å drive pengepolitikk.

Lederne av
Brexit, og den konservative regjering, er alle "well off", og vil
ha økonomiske reserver å fjære på når virkningene av Brexit setter
inn for fullt. Inflasjonen vil ramme de dårligst stilte, som ikke
kan regne med at ytelser slik som pensjoner, vil følge
prisøkningen.

Rettsvesenet
behandler nå en stevning mot Regjeringen, som vil frata folk
rettigheter de har som EU-borgere. I det minste skal regjeringen
konsultere Parlamentet, mener de som har stevnet Toryene for brudd
på forfatningen. Brexiterne raser, for dette er satt igang av den
sentraliserte, liberale eliten fra London.

"Ikke rør vår
Brexit" er en gjenganger. Det fremholdes også at på fastlandet er
det bare Frankrike som har et forsvar, hva nå den enkelte brexiter
mener med det.

Men altså; det
viktigste her er utfordringen av oppfatningen om "sentralbankens
uavhengighet". Forøvrig begynner det å gå opp for britene at pundet
er privateid.

21. oktober:
De britiske brexitere har store problemer med sine
meningsmotstandere. Eller "the bremoaners" som de blir kalt. Ifølge
brexiterne forstår de ikke at EU er iferd med å falle fra
hverandre, at UK er et stort og viktig land slik at EU vil komme
krypende for å forhandle om handelsavtaler og vil gå med på alt
britene forlanger.

Forsatt ifølge
nei-siden, er EU avhengig av Storbritannia, og trenger britisk
lederskap. At pundet har mistet bortimot en femtedel av sin verdi,
er bare positivt, for britene kan handle med verden slik de har
gjort i tusen år.

Mange har den
oppfatning at Imperiet var en handelsorganisasjon som var en
velsignelse for resten av verden. Og de nasjonalsinnede regner med
at verdens nasjoner igjen vil stå i kø for å få handelsavtaler med
britene.

Der finnes
også en merkelig oppfatning blant brexiterne om at så snart alle
østeuropeiske sesongarbeidere i landbruket er borte, vil
matproduksjonen stige til nye høyder. Bøndene selv har ingen tro på
at det blir slik.

Vi som husker
lenger enn til i går, vet at matproduksjonen i England er så liten,
at Hitler nesten klarte å sulte ut øyriket under andre
verdenskrig.

Det ligger nå
en petisjon på Regjeringens websider der folk kan signere for å få
regjeringen til å vurdere om de som fortsatt vil være med i EU,
skal interneres.

23. oktober;
Brexit går videre, og nå begynner finanssektoren å røre på seg. Det
er bra hvis de store internasjonale bankene forlater London,
skriver en patriot i avisen Independent: "Jeg har aldri likt
banker."

Alt etter
regnemåte står bankingen i London for noe over en sjettedel av BNP.
Ellers er reaksjonene noe blandet; noen ønsker de korrupte
finansinstitusjonene ut, mens andre er klar på at EU trenger et
fungerende pengemarked i London.

Men uansett så
er alle enige om at det korrupte og udemokratiske EU kommer til å
hevne seg på England ved at landets næringsliv ikke får en enda mer
priviligert stilling i forhold til EU, enn da landet var
medlem.

Det er
forståelig at folket er skuffet, siden utenriksminister Boris
Johnson hadde lovet dem at EU ville gå med på ethvert forslag fra
UKs side, fordi EU trenger øyboerne noe så fryktelig. Ikke minst
siden Storbritannia har et kjempestort handelsunderskudd med
EU-landene.

Generelt sett
framstår de entusiastiske kommentarer om Brexit mer preget av tro
enn kunnskap, i vissheten om at det er EU som har ruinert
britene.

25. oktober:
Ekte engelskmenn begynner nå å snakke om rEU, eller Rest-EU, etter
at England har trukket seg.

Personlig er
jeg ikke sikker på hvilken virkelighet jeg skal velge. Remoaners
(altså de som synes at Brexit er noe stort tull) viser til at
pundet har mistet nye av sin verdi av sin verdi, at de store
bankene som er ryggraden i engelsk økonomi jobber med flytteplaner,
at utenlandsk eide bilfabrikanter som Rolls Royce og Jaguar vil
satse mer på sine fabrikker utenfor UK (det samme gjelder for øvrig
de japanske fabrikker i landet), og at det blir vanskelig å få
eksportert det som lages i England på grunn av tollmurer.

The Brexiteers
sier at pundet har vært overvurdert, og at det nå har stabilisert
seg på et naturlig nivå, at EU vil komme på sine knær og gi England
alt landet ber om ("EU needs us more than the UK needs EU"), det er
positivt hvis finansnæringen flytter ut av London, for det er nok
med en postkasse i Brüssel.

Videre at
England nå skal bli fritt og kunne lage sine egne lover og ikke
lide under direktiver om arbeidernes rettigheter, miljølovgiving og
ikke minst en mer slepphendt regulering av banker og storkapital.
Regimet antyder nå at selskapsskatten for banknæringen skal
halveres, og patriotene jubler for de vet at ingen banker vil
flytte til EU, på grunn av fellesskapets reguleringer.

Jeg heier
fortsatt på Brexit, har vel nevnt at jeg nå har fått bortimot 40
prosent reduksjon på alle varer og tjenester her (krona har
normalisert seg), og ferieturer til UK vil bli stadig billigere for
oss som opererer med utenlandsk valuta.

28. oktober:
Hva har PM Ms May lovet Nissan? Det spørsmålet vil hun ikke svare
på. Nissan har derimot sagt at de vil fortsette produksjonen i
Sunderland slik at omkring 7000 arbeidere kan fortsette å produsere
to av konsernets modeller. Det er snakk om anslagsvis 600000 biler
i året.

Nissan har
tidligere sagt at de vil fortsette produksjonen i England, med
mindre endrede tolltariffer virker konkurransevridende på
kontinentet.

EU har lovet
UK en "hard brexit"; altså at forhandlingene om delingen av boet
skal være over etter to år, og så kan man begynne å snakke om en
handelsavtale.

Det er altså
uklart hva den britiske regjeringen har lovet Nissan, men det er
ikke snakk om penger, bedyrer de. Hva er det da? spør både folk og
folkevalgte. Det får bare Regjeringen og Nissan vite.

Regjeringen
May har altså holdt parlamentet utenfor, mens et utenlandsk konsern
er informert.

Spekulasjonene
går på at Ms May har lovet Nissan at konsernet skal få konkurrere
på kontinentet til samme vilkår som før Brexit. Det kan vanskelig
bety annet enn at bilfabrikanten må få kompensert for sine
ekstrautgifter når tollmurene reises. I så fall må beløpene tas fra
de offentlige budsjetter.

Hørte
Ford-sjefen på BBC da jeg kjørte hjem fra Eastbourne i går. Ford
har vært i UK i over hundre år, og forlanger de samme "garantier"
som Nissan har fått. Det må alle bilfabrikanter få, lyder koret fra
konsernhovedkvarterene.

Og hvis
bilfabrikkene skal få tilskudd for utgifter ved Brexit, ja, så
forlanger bøndene det samme. EUs agrarsubsidier vil forsvinne, og
det vil være noe overraskende hvis en Tory-regjering vil subsidiere
gårdbrukerne.

Det virker noe
selvmotsigende at bilarbeiderne i Sunderland stemte "leave".
Bøndene i de områdene som mottar de største EU-subsidier gjorde
forøvrig det samme.

30
oktober: Storbritannias PM Ms May strammer grepet, og har
introdusert landets første offentlige presseregulering. Dette betyr
at staten nå skal kunne overvåke og styre pressen i UK, melder The
Telegraph (eller The Torygraph, som den også kalles).

Nå
gjenstår det å få loven om pressereguleringen gjennom i
parlamentet. Regjeringen frykter at Labour og opprørske Torier skal
spenne bein under den nye ordninga.

Ingen av
de store avisene har til nå sluttet seg til regulatoren Impress. De
mener at Regjeringens regler vil stanse undersøkende journalistikk.
Særlig gjelder det privatlivet til de rike og mektige, med de mange
barnemisbrukssakene som bakteppe.

Dannede
kretser har allerede tatt til orde for at landets politisjefer bør
bli erstattet med militært personell. Sjefen for politiet har
allerede måttet gå til Canossa. Eller rettere sagt; til en
tidligere feltmarskalk og beklage sider av etterforskningen av
beskyldninger om misbruk av barn som var blitt rettet mot
feltmarskalken.

Men PM
Ms May har et ris bak speilet: de nyhetsmedier som ikke slutter seg
til Impress, skal måtte betale for enhver rettssak som de måtte bli
innblandet i, enten de vinner eller taper.

Mannen
som opprettet den nye presseorganisasjonen er Max Mosley, kjent fra
Formel 1 og en ganske brukbar sex-skandale.

Det ble
selvfølgelig et helsikes liv da britiske medier kunne
offentliggjøre bilder fra det som ble kalt en orgie med deltakere i
Nazi-uniformer, mens andre gikk i stripete klær og ble
straffet.


Selvfølgelig gjorde det ikke saken bedre at Max er yngste
sønn til Sir Oswald Mosley, 6. Baronett, som også var sjefen for
det britiske Nazistpartiet fra mellomkrigstida av. Han var i
familie med kongehuset, og var gift med høy-adelige Diana
Mitford.

Hun ga
sin mann, arving til Guinnes-konsernet, på båten for å gifte seg
med nazisten. Hun var forøvrig søster til Unity Mitford, som pleide
tett omgang med den tyske fører før hans død mot slutten av
krigen.

Så alt
foregår i dannede kretser.

31. oktober:
Det er nå klart at britene klarte å overtale Nissan til å fortsette
driften på sine engelske fabrikker, fordi de lovet japanerne at
britene skulle få en frihandelsavtale med EU.

Det er uklart
hvordan dette skal kunne skje. EU har lovet business as usual i de
to årene som skal brukes til å dele boet. Men når de to årene er
gått, står UK uten noen som helst avtale med EU.

Da er
spørsmålet om regjeringen skal subsidiere Nissan for å berge
driften. Men det tillater ikke WTO-reglene. Så med mindre EUs
ledere har bløffet om sine intensjoner, kan de konservative ha malt
seg inne i et hjørne.


Bilprodusentene er ikke bare redde for tolltariffer. Store deler av
bilindustrien i Europa er integrert, og fabrikkene i England er
langt på vei samlestasjoner for deler som kommer fra resten av
Europa.

Etter Brexit
må delene som innføres til England tollklareres, og alt det gamle
papirarbeidet kommer tilbake. Ett av problemene som må løses, er å
skaffe parkeringsplasser til alle trailerne som vil måtte stå i
Dover og vente på tollklarering.

Det synes
klart at førsteminister May går inn for en såkalt «soft brexit»,
noe lederne i EU har sagt at hun ikke får. Hvis Storbritannia
velger å stå utenfor, så gjør landet det. Eventuelt nye
handelsavtaler må framforhandles.

Av grunner jeg
ikke forstår, må UK også avklare sitt forhold til EU etter Brexit,
før medlemskap i World Trade Organisation kan bli aktuelt. (England
er formelt med i WTO, men må framforhandle nye, egne tariffer).

Pound Sterling
styrket seg litt på Ms Mays uttalelse om at hun vil ha en
handelsavtale som i praksis gir full adgang til det indre marked.
Brexiterne avviser at nedgangen i pundets verdi er noe negativt, i
stedet mener de at nyhetene er «scaremongering» og en del av
«project fear».

I dag skriver
tyske «Der Spiegel» at pundet sannsynligvis vil tape ytterligere ti
prosent i verdi. Og det er i alle fall ikke «scaremongering»,
ettersom svært få briter kan lese det.

Samtidig som
de konservative under Ms May skal være et parti for hele folket,
gjennomføres det nå ytterligere kutt i ytelsene til de svakeste i
samfunnet.

Regjeringen
vil imidlertid satse på boligbygging, og vil bruke prefabrikkerte
hus, slike som man i sin tid fikk fra Norge. Disse husene er godt
isolert og har tette vinduer, og de som skal settes opp i England,
skal produseres i England.

